b'\n_START_ARTICLE_\nSkarabej (mitologija)\n_START_PARAGRAPH_\nSkarab\xc3\xaaj je mitolo\xc5\xa1ka \xc5\xbeival v obliki hro\xc5\xa1\xc4\x8da, ki so jo v staroegip\xc4\x8danski mitologiji \xc4\x8dastili kot simbol sonca, \xc5\xbeivljenja in prerojenja, bila pa je tudi podoba son\xc4\x8dnega boga Reja oziroma Kheprija._NEWLINE_Najpogosteje je bil upodobljen sveti skarabej (Scarabaeus sacer) iz dru\xc5\xbeine skarabejev, ki je znan po kotaljenju kroglic govna po tleh, ki jih nato zakoplje v skrivali\xc5\xa1\xc4\x8de. Samica odlo\xc5\xbei jaj\xc4\x8deca v omenjene krogle, li\xc4\x8dinke (larve) pa se po izvalitvi prehranjujejo z vsebino kroglice, po preobrazbi pa mladi hro\xc5\xa1\xc4\x8di izidejo iz skrivali\xc5\xa1\xc4\x8da in se tako osamosvojijo._NEWLINE_Zaradi kotaljenja kroglic in tipalnic, podobnih \xc5\xbearkom, je sveti skarabej postal simbol Sonca, saj naj bi son\xc4\x8dni bog Khepri po enakem principu kotalil Sonce na nebu oziroma naj bi se Re vozil v barki od jutra do ve\xc4\x8dera po nebu, kar je upodobljeno na \xc5\xa1tevilnih staroegi\xc5\xa1\xc4\x8danskih artefaktih._NEWLINE_Pomembna religiozna predstava je za takratni \xc4\x8das skrivnosten nastanek hro\xc5\xa1\xc4\x8dev iz mrtve materije v kroglici govna. V skladu s tem zemeljskim simbolom nebe\xc5\xa1kega cikla so Kheprija povezovali tudi s ponovnim rojstvom, obnovo in ponovnim vstajenjem, njegovo ime pa se lahko dejansko prevede kot\xc2\xa0\xc2\xbbpr(e)iti v bivajo\xc4\x8de\xc2\xab. Po tem, ko je kult son\xc4\x8dnega boga Reja pridobil mo\xc4\x8d, so Kheprija ozna\xc4\x8devali le \xc5\xa1e kot pojavno obliko Reja v smislu svitanja, tj. ko Sonce preide v bivajo\xc4\x8de. S kreativnega aspekta so skarabeja povezovali tudi z Atumom, bogom stvarjenja._NEWLINE_V \xc4\x8dasu od Srednje dr\xc5\xbeave naprej so bile podobe skarabeja prisotne predvsem na kamnih pe\xc4\x8datnikih in amuletih, upodobljeni pa so bili tudi na hieroglifih v grobnicah. Od Nove dr\xc5\xbeave naprej (se pravi od 18. dinastije) so amulete pogosto postavljali nad srcem mumificiranega trupla in so po Knjigi mrtvih morali biti izdelani iz kamna zelene barve. Ti posebni skarabeji, ki so imeli vlogo\xc2\xa0\xc2\xbbsr\xc4\x8dnih amuletov\xc2\xab\xc2\xa0oz. so bili nadomestki srca, so bili zelo pomembni, saj je bilo po verovanju srce sede\xc5\xbe \xc5\xbeivljenjske mo\xc4\x8di ter izvor dobrih in slabih misli. Namenjeni so bili za kon\xc4\x8dno sodbo po smrti, ki jih je boginja Maat tehtala proti peresu resnice. Skozi \xc4\x8das se je namemba skarabejev spreminjala. Drugi narodi in religije, \xc5\xa1e posebej na podro\xc4\x8dju Levanta, so prevzele skarabeje za lastne potrebe in bo\xc5\xbeanstva, najpogosteje so bili simboli sre\xc4\x8de. Med ostalim so bili uporabljeni kot posmrtni darovi, talismani in nakit.'